**הגבהת התורה**

**1. דברים פרשת כי תבוא פרק כז**

(כו) אָרוּר אֲשֶׁר לֹא יָקִים אֶת דִּבְרֵי הַתּוֹרָה הַזֹּאת לַעֲשׂוֹת אוֹתָם וְאָמַר כָּל הָעָם אָמֵן:

**2. רמב"ן דברים פרשת כי תבוא פרק כז**

אשר לא יקים את דברי התורה הזאת - כאן כלל את כל התורה כולה, וקבלוה עליהם באלה ובשבועה, לשון רש"י. ולפי דעתי, כי הקבלה הזאת, שיודה במצות בלבו ויהיו בעיניו אמת ויאמין שהעושה אותן יהיה לו שכר וטובה והעובר עליהן יענש, ואם יכפור באחת מהן או תהיה בעיניו בטלה לעולם הנה הוא ארור. אבל אם עבר על אחת מהן, כגון שאכל החזיר והשקץ לתאותו או שלא עשה סוכה ולולב לעצלה, איננו בחרם הזה, כי לא אמר הכתוב אשר לא יעשה את דברי התורה הזאת, אלא אמר אשר לא יקים את דברי התורה הזאת לעשות, כטעם קיימו וקבלו היהודים (אסתר ט כז). והנה הוא חרם המורדים והכופרים:

ובירושלמי בסוטה (פ"ז ה"ד) ראיתי, אשר לא יקים, וכי יש תורה נופלת, רבי שמעון בן יקים אומר זה החזן, רבי שמעון בן חלפתא אומר זה בית דין של מטן, דמר רב יהודה ורב הונא בשם שמואל על הדבר הזה קרע יאשיהו ואמר עלי להקים, אמר רבי אסי בשם רבי תנחום בר חייא למד ולימד ושמר ועשה והיה ספק בידו להחזיק ולא החזיק הרי זה בכלל ארור. ידרשו בהקמה הזאת, בית המלך והנשיאות שבידם להקים את התורה ביד המבטלים אותה, ואפילו היה הוא צדיק גמור במעשיו והיה יכול להחזיק התורה ביד הרשעים המבטלים אותה הרי זו ארור, וזה קרוב לענין שפירשנו:

ואמרו על דרך אגדה, זה החזן, שאינו מקים ספרי התורה להעמידן כתקנן שלא יפלו. ולי נראה, על החזן שאינו מקים ספר תורה על הצבור להראות פני כתיבתו לכל, כמו שמפורש במסכת סופרים (יד יד) שמגביהין אותו ומראה פני כתיבתו לעם העומדים לימינו ולשמאלו ומחזירו לפניו ולאחריו, שמצוה לכל אנשים והנשים לראות הכתוב ולכרוע ולומר וזאת התורה אשר שם משה וגו' (לעיל ד מד), וכן נוהגין:

**3. שו"ת חתם סופר חלק ב (יורה דעה) סימן רעו**

והגבה' ס"ת ולהראות חזותו לעם קרוב לדאוריי' היא וכמ"ש רמב"ן בפ' כי תבא על פסוק ארור אשר לא יקים את דברי התורה הזאת ע"ש.

**4. ברכי יוסף אורח חיים סימן קלד:ב**

מראה פני כתיבת ספר תורה לעם וכו'. בירושלמי דסוטה ארור אשר לא יקים וכו' זה החזן. ופירש הרמב"ן פרשת תבא זה החזן שאינו מקים ספר תורה על הצבור להראות כתיבתו לכל. וראיתי תשובה כ"י להרב יחיאל טראבותו, שבעיר אחת לא נהגו להקים ספר תורה וערערו עליהם מכח הירושלמי ומסכת סופרים ודברי הרמב"ן הנז', והוא האריך להוכיח שאין בזה איסור, ואף לדעת הרמב"ן אסמכתא בעלמא הוא, ולא עבדי איסורא בהעדר הקמת ספר תורה, ואדרבא יש לדונם לזכות דחשו שלא יפול ח"ו הספר תורה, וסוף דבר הסכים דיחזיקו במנהגם, והסכים עמו אחד קדוש.

**5.תלמוד בבלי מסכת מגילה דף לב עמוד א**

ואמר רבי שפטיה אמר רבי יוחנן: עשרה שקראו בתורה - הגדול שבהם גולל ספר תורה. הגוללו נוטל שכר כולן, דאמר רבי יהושע בן לוי: עשרה שקראו בתורה - הגולל ספר תורה קיבל שכר כולן. שכר כולן סלקא דעתך? אלא אימא: קיבל שכר כנגד כולן.

**6.לבוש אורח חיים סימן קמז:א**

לאחר שקראו בתורה מגביהין אותה להראות לעם להגדיל ולחבב אותה:

**7.שו"ת הרשב"א חלק ג סימן רפא**

ומקרוב ראו קצת מגדולי ישראל והצבור שיש לעמוד גם בשעת /שמא צ"ל בשעה/ ששליח צבור זוקפו ומראה הכתב לעם ואמרו לי שכל זה מכבוד ספר תורה ושכן נהגו ברוב מקומות, וכל שטוענין שיש בו כבוד ספר תורה ראיתי לחוש, ועכשיו כל הצבור עומדים עד שמניחו במקום שקורא בו.

**8. מסכתות קטנות מסכת סופרים פרק יד:ח**

מיד גולל ספר תורה עד שלשה דפין, ומגביהו ומראה פני כתיבתו לעם העומדים לימינו ולשמאלו, ומחזירו לפניו ולאחריו, שמצוה לכל אנשים ונשים לראות הכתוב ולכרוע ולומר, וזאת התורה אשר שם משה לפני בני ישראל, ועוד אומר, תורת ה׳ תמימה משיבת נפש עדות ה׳ נאמנה מחכימת פתי (פקודי ה׳ ישרים משמחי לב מצות ה׳ ברה מאירת עינים, יראת ה׳ טהורה עומדת לעד משפטי ה׳ אמת צדקו יחדיו, הנחמדים מזהב ומפז רב ומתוקים מדבש ונופת צופים.)

**9. שולחן ערוך אורח חיים סימן קלד**

מראה פני כתיבת ס"ת לעם העומדים לימינו ולשמאלו, ומחזירו לפניו ולאחריו, שמצוה על כל אנשים ונשים לראות הכתב ולכרוע, ולומר: וזאת התורה וכו' תורת ה' תמימה וכו'. הגה: ונהגו לעשות כן אחר שקראו בתורה, אבל כשמוציאין אותו אומר הש"צ גדלו והקהל אומרים רוממו כו' אב הרחמים הוא ירחם עם עמוסים וכו׳ וי"א לומר על הכל יתגדל (מ"ס פי"ג וטור ומהרי"ל) וכן נוהגים ביו"ט ובשבת; ויש להחזיק התורה בימין (מהרי"ל), וכשעולה הראשון לקרות אומרים:ברוך שנתן תורה כו' (כל בו).

**10. לבושי שרד אורח חיים סימן קלד**

מראה פני. כתב דין זה קודם הלכות קריאת ספר תורה, שכן מנהג הספרדים לעשות ההגבהה קודם הקריאה:

**11. שיירי כנסת הגדולה הגהות בית יוסף אורח חיים סימן קלד**

ומראה כתיבתו לעם כו'. נ"ב: והאשכנזים נוהגים להראות הכתיבה אחר הקריאה, כמו שכתוב בספר המפה. ויראה לי שמנהג נכון הוא, מפני שהמון העם חושבים שראיית ס"ת עדיף מקריאה, ולכן כדי שיתעכבו שם לראות ס"ת יקראו תחלה ואחר כך מראין הכתיבה לעם.

**12. משנה ברורה סימן קלד:ח,ט, יא**

המגביה הס"ת מעל התיבה להראות לעם גוללה עד ג' דפין ומגביה ואפשר דדוקא נקט ג' [מ"א] ונ"ל דתלוי לפי כח המגביה שיהיה ביכלתו להגביה כשהיא נגללת הרבה:(ט) פני כתיבת ס"ת - כתבו האחרונים כשמראה הס"ת לעם והוא עומד במזרח התיבה יקיף ממזרח לדרום כמ"ש בסימן קכ"ח לענין כהנים ע"ש.(יא) וטוב שיראה האותיות עד שיהיה יכול לקרותם כי כתבו המקובלים שעי"ז נמשך אור גדול על האדם: